Ebben az időszakban a Száleh vezette Jemen a Szaddám Huszein vezette Irak szövetségese volt és Száleh nyíltan támogatta Irakot Kuvait lerohanásában. Ennek köszönhetően az öbölháborút követően a kuvaiti kormány kiutasította a jemeni állampolgárokat az ország területéről. A diplomáciai elszigeteltségből Irán irányába igyekezett kitörni, 2000-ben az elnök Teheránba látogatott, ahol kinyilvánította támogatását Irán számára az Egyesült Arab Emírségekkel folytatott területi vitáját illetően. A két ország kapcsolata csak 2004-ben gyengült meg ideiglenesen, mikor az ország északi részén síita lázadás tört ki. A jemeni kormány Iránt vádolta meg a lázadás támogatásával, mely azonban tagadta a vádakat. A korábbi nézeteltérések ellenére 2010-ben, mikor találkozott Mahmud Ahmadinezsád iráni elnökkel, támogatását fejezte ki Irán nukleáris programját illetően.